《题刘功父与耕堂》
宋代·邓林

默耕元不外灵台，何用钱添百屋堆。
甘雨每从和气出，祥风常自善心来。
畛畦有碍皆除去，境界须宽更放开。
种德欲如多黍稌，本仁先且护根荄。
太平国里青精饭，永熟乡中玉液杯。
会得遗安庞老意，力行好事厚栽培。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。